Mau maad̶akare Getsemaní abadaud̶aa wãsid̶au.
Aria basid̶aud̶e,
Jesusba chi ichi baara nibabadaurãmaa jarasii:
—Nama akʉ panésturu mʉ ʉtaa id̶id̶e wãaruumisa.
Pedro,
Santiago maud̶e Juan ãyaa adoesii.
Ichi makai ʉ̃rʉbena kʉ̃risia b̶uud̶eeba,
kĩra nomaaba jirukaraa b̶eesii.
Maud̶e ãchimaa jarasii:
—Mʉ kĩra nomaaba biuruu kĩra b̶uu.
Nama panésturu.
Mʉ kĩra chokae panásturu.
Jesús waa waparaa wãped̶a õdarrd̶e kob̶eeped̶a daub̶ʉʉrʉ jeed̶a tʉped̶a,
ʉtaa id̶isii Dachi Akõreba kʉ̃ria b̶uubʉrã,
ichi mau biꞌiwãe b̶uai b̶uud̶ebena karibai.
Naka jarasii:
«Chacha,
bichiba ne joma poyaa waui b̶uu.
Nau biꞌiwãe b̶uai b̶uud̶ebena mʉ karibase.
Maamina mʉʉba kʉ̃ria b̶uu kĩra waurã́se,
maumaarã bichiba kʉ̃ria b̶uu kĩra wause».
Jesús ichiad̶e neesiid̶e,
chi ichi baara nibabadaurã kãi duanuu unu neesii.
Maabae Simón Pedromaa jarasii:
—Simón,
¿kãi nub̶uka?
¿Hora ab̶a bid̶a poyaa chokae b̶uabai b̶uka?
Machi ʉ̃rʉma panásturu.
Dachi Akõremaa ʉtaa id̶ísturu kachiruad̶e b̶aed̶aamaaba.
Mʉʉba kuitaa b̶uu machiba bia wau kʉ̃ria panuu.
Maamina machi kakuaba poyaad̶aabai panuu.
Waya ʉtaa id̶id̶e wãped̶a,
ara mau kĩra ʉtaa id̶isii.
Maabae waya ãchimaa neeruud̶e kãi duanuu unusii.
Ãchi dau poyaa bũadaabasii dapokeaba.
Ʉ̃rʉmaaduud̶e,
adua panasid̶au kãare jarad̶ai.
Bes õbea id̶id̶akare waya neesiid̶e,
Jesusba jarasii:
—¿Wabid̶a kãi duanuka?
Ara basma.
Mʉ ewari basii.
Mʉ,
chi Ẽbẽra Ba B̶uad̶a ẽbẽrarã kachiruarã juad̶e deaduu.
¡Jiradústuru!
¡Wã́duru!
¡Ichiásturu,
mʉ jidaubiiruu ẽbẽra ara kaita uruu!
Jesús wabid̶a berreamaa b̶uud̶e,
ara makʉd̶e Judas chi 12d̶ebena neesii ẽbẽrarã ãrea baara.
Maarã bakuru maud̶e espada baara nibasid̶au.
Paare mechiurãba,
Moisés bed̶ea jaradeabadaurãba maud̶e judiorã chi mechiurãba maarã ẽbẽrarã bʉisid̶au.
Chi jidaubii b̶uuba ãchimaa jara b̶uasii saka waui sãu Jesús kuitaad̶amera.
Naka jarasii:
«Chi mʉʉba kĩedarrd̶e ĩyaaruu,
Jesusbʉ.
Mau jidaud̶aped̶a,
biꞌia jʉ̃d̶aped̶a,
adoésturu».
Maud̶eeba Jesús b̶uumare neesid̶aud̶e,
Judas berread̶e neesii:
—¡Dai Jaradeabarii!
Maka jaraped̶a Jesús kĩedarrd̶e ĩyaasii.
Maabae Jesús jidausid̶au.
Maud̶e Jesús baara nibabarii ab̶aba ichi espada erta adauped̶a paare mechiu chi bari baita trajabarii kʉʉrʉ oatutasii.
Maabae Jesusba waabenarãmaa id̶isii:
—¿Sakãe machi espada maud̶e bakuru baara imisid̶ama mʉ jidaud̶ayua ẽbẽra mia kachirua nii jidauduu kĩra?
Ewaricha mʉ Dachi Akõre de mechiu dud̶a b̶uabarii ichi bed̶ea jaradeayua.
¿Sakãe mʉ aria jomaurã daad̶e jidaud̶aabasma?
Maamina nau makamaa b̶uu Dachi Akõre Bed̶ea b̶ʉd̶ad̶e jara b̶uu kĩra.
Maka b̶uud̶e,
joma chi ichi baara nibabadaurãba mau b̶ʉid̶aped̶a jĩichoasid̶au.
Maamina kũudrãa ab̶a Jesús kaad̶e nibasii.
Chi kakua sabanaba bʉra b̶uasii,
ãkad̶aa nibasiid̶eeba.
Judas baara nibaped̶aad̶aba mau kũudrãa jidausid̶au.
Maamina,
peraba chi sábana enatasii maabae ãkad̶aa pira wãsii.
Maabae Jesús chi paare mechiu b̶uumaa adoesid̶au.
Aria paare mechiurã,
judiorã mechiurã maud̶e Moisesba b̶ʉd̶a jaradeabadaurã araa ãbua imi nub̶uasii.
Pedro kaitawẽeba kaad̶e niiba chi paare mechiu de dud̶a ed̶a wãsii.
Aria akʉ b̶eesii Dachi Akõre de nubadaurã baara tʉbʉchia jãkaa kãi baita.
Joma paare mechiurãba maud̶e joma judiorã mechiurãba ẽbẽrarã jʉrʉsid̶au Jesús ʉ̃rʉbena setaa kachirua berread̶amera.
Maka Jesús beabid̶ai basii.
Maamina ab̶a bid̶a unud̶aabasii jidead̶ai baita.
Ãreaba Jesús ʉ̃rʉbena setaa jarad̶e neesid̶amina ãchiba jaraped̶aad̶a arab̶aud̶e jarad̶aabasii.
Chi nuree chi mechiurã daad̶e jiradusid̶au maabae setaa jarasid̶au:
—Daiba ũrisid̶au ichiba jaraaruu:
“Mʉʉba Dachi Akõre de mechiu poyaa ãrii b̶uu,
maamina ewari õbead̶e waya waui b̶uu.
Maamina ẽbẽrarãba waubadau kĩra waubai”.
Maamina ãchicha mau ʉ̃rʉbena arab̶aud̶e jarad̶aabasii.
Mau ũrisiid̶e,
chi paarerã mechiu jomaurã daad̶e b̶ari nub̶eeped̶a Jesusmaa id̶isii:
—Chi bichi ʉ̃rʉbena kachirua jara panuu,
¿mau biawãraka?
¿Ab̶a bid̶a jarai baita wãꞌãeka?
Maamina Jesusba ab̶a bid̶a panaubasii;
chũpea kob̶eesii.
Maka b̶uud̶e,
chi paare mechiuba waya Jesusmaa id̶isii:
¿Bichi Dachi Akõreba Dachi Karibabarii deai jarad̶aka?
¿Bichi Dachi Akõre chi Biꞌia nii Warrka?
Jesusba panausii:
—Mʉʉbʉ.
Machiba mʉ,
chi Ẽbẽra Ba B̶uad̶a unud̶ai,
Dachi Akõreba joma poyaabarii jua biare akʉ b̶uu maud̶e jʉ̃rʉarad̶e neeruu.
Maabae chi paare mechiuba ichi paru kõetaped̶a jarasii:
—¿Sakãe june ẽbẽrarã jʉrʉd̶aima jãu ʉ̃rʉbena jidead̶amera?
¡Machiba biawãra ũrisid̶au jãuba kachirua jarad̶a Dachi Akõre ʉ̃rʉbena!
¿Jãu ome kãare sãad̶ai kʉ̃risia panuma?
—Maud̶e jomaurãba jarasid̶au Jesús biui b̶uu ichiba maka jarad̶ad̶eeba.
Chi nureeba Jesusmaa id̶usid̶au maabae dau bʉrad̶aped̶a drʉsid̶au.
Maka duanuud̶e jarasid̶au:
—¡Biawãra bichi Dachi Akõre Warrbʉrã,
jarase kaiba bichi sĩsii!
Maud̶e Dachi Akõre de nubadaurãba bid̶a ichi sĩbachid̶au.
Maumisa Pedro de dud̶a b̶uasii.
Aria ichimaa chi paare mechiu baita trajabarii wẽra neesii.
Mau wẽraba Pedro tʉbʉchia jãkaa kãmaa b̶uu unusiid̶e,
biꞌia ichiaped̶a maabae jarasii:
—Bichi sid̶a Jesús Nazaretd̶ebena baara nibasii.
Maud̶e Pedroba naka merasii:
—Mʉʉba jãu ẽbẽra unukau.
Mʉʉba adua b̶uu bichiba kãare jara b̶uu.
Maka jaraped̶a Pedro de dud̶abena poraamaa wãsii.
Maud̶e eterr birusii.
Mau wẽraba waya unusiid̶e,
jarasii chi aria panuurãmaa:
—Ichiásturu,
jãu Jesús baara nibabadaurãd̶ebenabʉ.
Pedroba maka ũriped̶a waya merasii.
Kãꞌãabariwãed̶e chi aria panuuba waya Pedromaa jarasid̶au:
—Biawãra bichi maarãd̶ebenabʉ.
Bichi Galilead̶ebenabʉ.
Jãarã kĩra berreabarii.
Pedroba jarasii:
—¡Mʉʉba setaa jaraaruubʉrã Dachi Akõreba mʉ kastikai!
Biawãra jaraaruu:
chi machiba jara panuu ẽbẽra mʉʉba mau unukau.
Ara makʉd̶e eterr waya birusii.
Ara maud̶e Pedroba kĩrabasii Jesusba jarad̶a:
«Eterr bes ome birui naed̶e,
bichiba bes õbea mʉ unukau ai».
Mau kʉ̃risiaped̶a,
Pedro jẽasii.